CELEX: 32016D0530
Language: hr
Date: 2016-04-01 00:00:00
Title: Provedbena odluka Komisije (EU) 2016/530 оd 1. travnja 2016. o mjeri zabrane stavljanja na tržište jednog tipa agregata za struju koju je poduzela Njemačka u skladu s Direktivom 2006/42/EZ Europskog parlamenta i Vijeća (priopćeno pod brojem dokumenta C(2016) 1779) (Tekst značajan za EGP)

5.4.2016   
            
            
               HR
            
            
               Službeni list Europske unije
            
            
               L 88/32
            
         PROVEDBENA ODLUKA KOMISIJE (EU) 2016/530
   оd 1. travnja 2016.
   o mjeri zabrane stavljanja na tržište jednog tipa agregata za struju koju je poduzela Njemačka u skladu s Direktivom 2006/42/EZ Europskog parlamenta i Vijeća
   
      
         (priopćeno pod brojem dokumenta C(2016) 1779)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2006/42/EZ Europskog parlamenta i Vijeća od 17. svibnja 2006. o strojevima o izmjeni Direktive 95/16/EZ (1), a posebno njezin članak 11. stavak 3.,
   budući da:
   
               (1)
            
            
               U skladu s postupkom utvrđenim u članku 11. stavku 2. Direktive 2006/42/EZ, Njemačka je obavijestila Komisiju o mjeri zabrane stavljanja na tržište agregata za struju tipa Rotenbach FO-65/LB2600 koji proizvodi Zhejiang Lingben Machinery and Electronics Co. Ltd, Kina i distribuira Fringo GmbH & Co. KG, Njemačka.
            
         
               (2)
            
            
               Razlog za poduzimanje mjere bila je nesukladnost agregata za struju s temeljnim zdravstvenim i sigurnosnim zahtjevima navedenima u Prilogu I. Direktivi 2006/42/EZ.
            
         
               (3)
            
            
               U odjeljku 1.5.1. Priloga I. Direktivi 2006/42/EZ, u kojem je riječ o električnom napajanju, propisuje se da strojevi koji se napajaju električnom energijom moraju biti konstruirani, izrađeni i opremljeni tako da se mogu spriječiti sve opasnosti električne prirode. Predmetni agregat za struju ima sljedeće nedostatke:
               
                           —
                        
                        
                           izloženo ožičenje između prekidača za paljenje i mehanizma za paljenje i lako dostupan 12-voltni akumulator mogli bi, u slučaju kvara, izazvati električni udar ili požar i kratki spoj akumulatora,
                        
                     
                           —
                        
                        
                           iako je stražnja strana upravljačke ploče agregata zaštićena kućištem, ulaz kabela (kabel agregata) i rupa u kućištu konstruirani su tako da je moguće pristupiti dijelovima 230-voltnog voda voltmetra pod naponom i industrijske utičnice pod naponom,
                        
                     
                           —
                        
                        
                           neki dijelovi upravljačke ploče ne ispunjavaju zahtjeve za zaštitnu razinu IPX3,
                        
                     
                           —
                        
                        
                           nekoliko uzemljivača povezano je na jedan spoj i na 400-voltnoj utičnici i na 230-voltnim utičnicama,
                        
                     
                           —
                        
                        
                           krajevi vodiča su pokositreni bez završnih kapica što povećava rizik potencijalno smrtonosnog električnog udara ako bi korisnik dotaknuo dio proizvoda pod visokim naponom,
                        
                     
                           —
                        
                        
                           uz iznimku uzemljivača (dvobojna kombinacija ZELENA/ŽUTA), nijedan se vodič ne može jasno identificirati. Ne postoji shema spojeva koja bi se mogla upotrijebiti za identifikaciju vodiča,
                        
                     
                           —
                        
                        
                           boje upotrijebljene za različite tipove kabela ne ispunjavaju zahtjeve.
                        
                     
         
               (4)
            
            
               U odjeljku 1.7.3. Priloga I. Direktivi 2006/42/EZ, u kojem je riječ o označivanju strojeva, propisuje se da na svim strojevima moraju biti vidljivo, čitljivo i neizbrisivo navedeni minimalni propisani podaci. Benzinski agregat za struju nije imao oznaku „uređaj za proizvodnju energije male snage”. Pločice s podacima su nalijepljene te ih je lako ukloniti. Nije navedeno ime proizvođača ni njegova puna adresa.
            
         
               (5)
            
            
               Komisija je od poduzeća Fringo GmbH&Co.KG i Zhejiang Lingben Machinery and Electronics Co. Ltd zatražila da dostave svoje primjedbe o mjeri koju je Njemačka poduzela. Odgovor nije primila.
            
         
               (6)
            
            
               Razmatranjem dokaza koje su dostavila njemačka nadležna tijela potvrđuje se da agregat za struju koji proizvodi Zhejiang Lingben Machinery and Electronics Co. Ltd i koji distribuira Fringo GmbH&Co.KG, Kurfürstendamm 96, 10709 Berlin, nije u skladu s temeljnim zdravstvenim i sigurnosnim zahtjevima iz članka 5. stavka 1. točke (a) Direktive 2006/42/EZ i da ta nesukladnost dovodi do ozbiljne opasnosti od ozljede za korisnike. Stoga je mjeru koju je poduzela Njemačka primjereno smatrati opravdanom,
            
         DONIJELA JE OVU ODLUKU:
   Članak 1.
   Mjera zabrane stavljanja na tržište agregata za struju tipa Rotenbach FO-65/LB2600 koji proizvodi Zhejiang Lingben Machinery and Electronics Co. Ltd, Kina i distribuira Fringo GmbH & Co. KG, Kurfürstendamm 96, 10709 Berlin, koju je poduzela Njemačka, je opravdana.
   Članak 2.
   Ova je Odluka upućena državama članicama.
   
      Sastavljeno u Bruxellesu 1. travnja 2016.
      
         
            Za Komisiju
         
         Elżbieta BIEŃKOWSKA
         
            Članica Komisije
         
      
   
   
      (1)  SL L 157, 9.6.2006., str. 24.